THG เชื่อ Q3 ผู้ป่วยฟื้นรับไฮซีซั่น คงงบฯลงทุนปีนี้ 1.4 พันลบ.
THG เชื่อ Q3 ผู้ป่วยฟื้นรับไฮซีซั่น คงงบฯลงทุนปีนี้ 1.4 พันลบ. 
THG เชื่อ Q3 ผู้ป่วยฟื้นรับไฮซีซั่น คงงบฯลงทุนปีนี้ 1.4 พันลบ.
24 มิ.ย. 2563

นายแพทย์ธนาธิป ศุภประดิษฐ์ รองประธานกรรมการ บริษัท ธนบุรี เฮลท์แคร์ กรุ๊ป จำกัด (มหาชน) หรือ THG เปิดเผยว่า ผลการดำเนินงานในไตรมาส 2/63 ปรับตัวลดลง จากไตรมาส 1/63 หลังเดือน เม.ย. 63 รายได้ลดลงมากกว่า 30-40% โดยปัจจัยหลักมาจากผู้ป่วยนอก(OPD) และ ผู้ป่วยใน (IPD) ที่ปรับตัวลดลง ซึ่งคงเหลือเพียงผู้ป่วยหนักบางส่วนที่ยังคงที่ต้องการรักษาต่อเนื่อง แต่ผู้ป่วยโรคทั่วไปที่ไม่รุนแรงปรับตัวลดลง ประกอบกับ ในเดือน มิ.ย. ของทุกปีเป็นช่วงฤดูฝนทางโรงพยาบาลจะมีผู้ป่วยโรคหวัดทั้ง OPD และ IPD มากกว่า 30-40 เตียง ซึ่งในส่วนดังกล่าวหายไปด้วย
อย่างไรก็ตาม ในเดือน มิ.ย.63 ผู้ป่วยโรคซับซ้อนกลับมาเป็นปกติ 100% และผู้ป่วยโรคทั่วไปที่ไม่ร้ายแรงเริ่มกลับมา ส่งผลให้ติดลบน้อยลงเหลือ 10% ซึ่งถือว่าไม่ได้เลวร้ายเหมือนกับที่ประเมินไว้เมื่อ 2 เดือนก่อน แต่ก็ยังต้องติดตามภาวะเศรษฐกิจ โดยเฉพาะอัตราการเติบโตของเศรษฐกิจ (GDP) ที่คาดว่าจะติดลบในปีนี้ และโอกาสของการระบาดของเชื้อไวรัสโควิด-19 รอบ 2 หลังจากต่างประเทศพบจำนวนผู้ติดเชื้อเพิ่มมากขึ้นอีกระลอก
ทั้งนี้ การที่ผู้ป่วยโรคซับซ้อนกลับมาเป็นปกติจะช่วยให้ผลการดำเนินงานของบริษัทในไตรมาส 3/63 กลับมาฟื้นตัวดี ประกอบกับเป็นช่วงไฮซีซั่นของธุรกิจด้วย เนื่องจากเข้าสู่ช่วงฤดูฝนและเริ่มเต้นฤดูหนาว ซึ่งจะมีผู้ป่วยเพิ่มสูงขึ้นอย่างมีนัยสำคัญเป็นปกติ
ขณะที่โรงพยาบาลยังคงงบลงทุนในปีนี้ไว้ที่ 1,410 ล้านบาท แบ่งเป็น ใช้สร้างตึกผู้ป่วยใน-ผู้ป่วยนอกของโรงพยาบาลธนบุรี 2 จำนวน 110 ล้านบาท, โรงพยาบาลธนบุรี บำรุงเมือง จำนวน 490 ล้านบาท , โรงพยาบาล Thonburi Health Village จำนวน 240 ล้านบาท , โรงพยาบาล ธนบุรี จำนวน 400 ล้านบาท และ Jin Wellbeing County จำนวน 170 ล้านบาท
สำหรับโครงการ Jin Wellbeing County ได้รับผลกระทบโควิด-19 โดยตรง เพราะเศรษฐกิจชะลอตัวและกำลังซื้อถดถอย ซึ่งในปีนี้วางเป้าหมายยอดขาย (Presale) ไม่น้อยกว่า 45-50 ยูนิต จากปัจจุบันที่มีสัญญาขายไปมากกว่า 150 ยูนิต และทยอยโอนกรรมสิทธิ์ไปแล้ว 120 ยูนิต ขณะที่มียอดขายรอโอนกรรมสิทธิ์(Backlog) อีก 30 ยูนิต ราคาขายเฉลี่ย 4-6 ล้านบาท คาดว่าจะทยอยโอนในช่วงที่เหลือของปีนี้คิดเป็นมูลค่าประมาณ 120-150 ล้านบาท